**Kalaallit Nunaanni sulisilluni ajoqusersinnaanermut isumannaarineq pillugu inatsit malillugu inuussutissarsiornermi nappaatigilikkat nalunaarutigineqarnissaat pillugu nalunaarut**

Inatsimmut nalunaarut nr. 75, 16. januar 2016-imeersoq, aamma Kalaallit Nunaanni Namminersorlutik Oqartussat isumaqatigiinniarfigereerlugit, Kalaallit Nunaanni sulisilluni ajoqusersinnaanermut isumannaarineq pillugu inatsimmi § 38 aamma § 39 malillugit, aalajangerneqarpoq:

**§ 1.**  Nakorsat kigutillu nakorsaasa inuussutissarsiornermi nappaatigilikkanik Sulisilluni Ajoqusernerit pillugit Sullissivimmut, Arbejdsmarkedets Erhvervssikring-ip Kalaallit Nunaanni immikkoortortaqarfianut, nalunaarutiginninneranni nalunaarut atorneqassaaq.

**§ 2.**  Nalunaarummi matumani inuussutissarsiornermi nappaatigilikkat Kalaallit Nunaanni sulisilluni ajoqusersinnaanermut isumannaarineq pillugu inatsimmi § 7 malillugu inuussutissarsiornermi nappaatigilikkat paasineqassapput.

**§ 3.**  Nakorsat kigutillu nakorsaat, inuussutissarsiutertik malillugu inuup inuussutissarsiornermini nappatigilikkamik nappaateqalersimaneranik paasisaqartut imaluunniit inuussutissarsiornermini nappaateqalersimaneranik ilimagisaqalersut imaluunniit suliffimmini arlaatigut sunnertinnernik ajoqutaasunik sunnertissimanermik paasisaqartut, Sulisilluni Ajoqusernerit pillugit Sullissivimmut tamanna pillugu nalunaarutiginnissapput. Nappaatinut, suliffimmut tunngatillugu nakuuserfigineqarnermik, qunusaarneqarnermik aamma suliffiup avataani inniminniilliorfigitinnernik allanik pissuteqartunut, nalunaartussaatitaanermik pisussaaffik aamma atuuppoq. Nalunaarutiginninneq ilanngussaq 1-imi takuneqarsinnaasunik paasissutissanik imaqassaaq.

*Imm. 2.*  Nakorsaq aamma kigutip nakorsaa, Kalaallit Nunaanni aalajangersimasumik atorfilik imaluunniit utaqqiisaagallartumik inuussutissarsiutigalugu sulisoq kinaluunniit nalunaarutiginninnissamik pisussaatitaavoq.

*Imm. 3.* Nakorsaq kigutilluunniit nakorsaa nappaammik ilisimasaqalerniariartoq aamma sulinermut atassuteqarneranik ilimatsaassaqalerniariartoq, nalunaarutiginninneq pissaaq.

*Imm. 4.* Ajoqusersimasup akuersissuteqaqqaarnissaa nalunaarutiginninnermi piumasaqaataanngilaq. Taamaattoq tamatuma kingorna ajoqusersimasup suliap suliarineqannginnissaa Sullissilluni Ajoqusernerit pillugit Sullissivimmut noqqaassutigisinnaavaa.

**§ 4.**  Nappaatip imaluunniit sunnertinnerup ajoqutaasup Sulisilluni Ajoqusernerit pillugit Sullissivimmut nalunaarutigineqareernerani, § 3, imm. 1 malillugu nakorsap imaluunniit kigutit nakorsaata nalunaartussaatitaanera atorunnaassaaq.

**§ 5.** § 3 malillugu nalunaarutiginninneq [www.anmeld.gl](http://www.anmeld.gl) atorlugu elektroniskiusumik pisinnaavoq imaluunniit Sulisilluni Ajoqusernerit pillugit Sullissiviup (cfa.gl-ip) internettikkut nittartagaani immersugassamik aaneqarsinnaasumik atuinikkut pisinnaavoq.   
 *Imm. 2.* Akigititaq qaqugukkulluunniit beskræftigelsesministerimit aalajangersarneqartoq malillugu nalunaarutiginninneq akilerneqassaaq.

**§ 6.** Nalunaarut ulloq 1. Juli 2024 atuutilissaaq aamma inuussutissarsiornermi nappaatigilikkanut, ulloq 1. Juli 2024 imaluunniit kingusinnerusukkut, nalunaarutigineqartunut atuutissaaq.   
 *Imm. 2.* Kalaallit Nunaanni sulisilluni ajoqusersinnaanermut sillimmasiisarneq pillugu inatsit naapertorlugu nakorsat aamma kigutit nakorsaasa inuussutissarsiutip nappaatigilersittagaanik Arbejdsskadestyrelsimut nalunaaruteqartussaatitaanerat pillugu nalunaarut nr. 1624, 21. december 2010-imeersoq atorunnaarsinneqassaaq.

*Beskæftigelsesministereqarfik, ulloq*

Atsiortoq 1  
 Atsiortoq 2

**Ilanngussaq 1 - § 1, imm. 1 malillugu nalunaarutiginninnermi paasissutissat**

§ 1, imm. 1 malillugu nakorsat aamma kigutit nakorsaasa inuussutissarsiornermi nappaatigilikkanik nalunaarutiginninnerat paasissutissanik tulliuttunik imaqassaaq:

1)   Ajoqusersimasoq, atia, najugaqarfia, CPR-normua, atorfiata taaguutaa aamma nammineq nakorsaata atia.

2)   Inuussutissarsiornermi nappaatigilikkatut paasineqartup imaluunniit ilimagineqartup imaluunniit suliffeqarfimmit sunnertinnerit ajoqutaasut pillugit nappaatip suussusersineqarnera

3)   Nalunaarutiginnittup atia najugaalu, kiisalu CVR-normua.